35 . FLOKKSÞING FRAMSÓKNARMANNA haldið 9. - 11. mars 2018 fagnar sterkri stöðu efnahagsmála á Íslandi . Staðan endurspeglast í fjárlagafrumvarpi núverandi ríkisstjórnar þar sem lögð er áhersla á uppbyggingu innviða íslensks samfélags . Það er stærsta verkefni ríkisstjórnarinnar á næstu misserum . Þar þarf að móta skýra samfélagslega framtiðarsýn . Í því felst meðal annars að leita þarf leiða til að auka samkeppni á viðskiptabankamarkaði , á sama tíma og að dregið verði úr þeirri áhættu sem skattgreiðendur bera af starfsemi fjármálafyrirtækja . Jafnframt verði verðtrygging afnumin af lánum til neytenda og fyrsta skrefið yrði að fjarlægja fasteignaverð úr mælingu neysluvísitölunnar . Uppbygging sterkra innviða er grundvöllur þess að hægt sé að tryggja jafnrétti til búsetu um allt land , þar sem allir hafi sama aðgang að grunnþjónustu , svo sem heilbrigðisþjónustu , menntun , samgöngum og fjarskiptum . Tryggja þarf sterka stöðu sveitarfélaganna í landinu , þar sem stutt er við tekjuöflun þeirra og að samvinna sé höfð um frekari flutning verkefna frá ríki til sveitarfélaga . Skoða þarf frekari flutning opinberra starfa frá höfuðborgarsvæðinu til landsbyggðar með það að markmiði að auka fjölbreytileika atvinnutækifæra í dreifðari byggðum .